Karol Medňanský

Doc.  Mgr. art. **Karol Medňanský** PhD. (* 28. máj 1948, Trenčín) je slovenský muzikológ, inštrumentalista (violončelo, viola da gamba), skladateľ, organizátor hudobného života a vysokoškolský pedagóg. Ako výskumník sa venuje „predovšetkým bachovskému logickému výskumu, viole da gamba, reformácii a jej vplyvu na hudobný vývoj, tvorbe Mikuláša Moyzesa a slovenskej hudbe 20. a 21. storočia. Ako pedagóg sa zameriava na hudobno-teoretické disciplíny, dejiny európskej hudby a umelecké a inštrumentálne praktiká (akordeón, violončelo, dychové nástroje, komorná hudba a orchestrálna hra).“

## Životopis
S hudbou sa prvý krát stretol na Ľudovej škole umenia v Prievidzi kde sa učil hru na akordeóne a violončele. V rokoch 1963 až 1966 študoval na SVŠ Prievidza, v rokoch 1966 až 1972 violončelo na Konzervatóriu v Žiline, pedagógom bol Július Mehly. V rokoch 1972 až 1973 bol členom orchestra Spevohry na Novej scéne v Bratislave a súčasne v súbore starej hudby Chorea antiqua. V období 1973 až 1980 pôsobil ako tutti hráč, neskôr ako zástupca koncertného majstra skupiny violončiel v orchestri Mestského divadla v Nordhausene v Nemecku. Od roku 1976 do rouku 1980 študoval violončelo a fakultatívnu kompozíciu na Vysokej hudobnej škole Franza Liszta vo Weimare. Členom Káhirského symfonického orchestra a súčasne pedagógom oddelenia európskej hudby na Konzervatóriu pre arabskú hudbu bol v rokoch 1980 až 1981. V období 19812001 bol striedavo členom orchestra Spevohry Divadla Jonáša Záborského v Prešove ((19811983, 19871989, 19912001) a orchestra Opery Štátneho divadla Košice (19831987, 19891991).

V období 1992 až 1995 študoval hru na violu da gamba na Akadémii starej hudby pri Ústave hudobnej vedy Filozofickej fakulty Masarykovej univerzity v Brne. Po štúdiu sa zameral na prax starej hudby. Od roku 1992 pracoval ako umelecký vedúci a dirigent univerzitného komorného orchestra Prešovskej univerzity Camerata Academica a externý pedagóg na Katedre hudobnej výchovy Fakulty humanitných a prírodných vied Prešovskej univerzity, od roku 2001 bol ako odborný asistent a interný pedagóg. Na tejto pozícii bol do roku 2009. V rokoch 1992 až 1997 pôsobil v Prešovskom sláčikovom kvartete. Umelecký vedúci, zakladateľ a hráč na violu da gamba komorného súboru Musica Historica Prešov bol v rokoch 1994 až 2010. V roku 2003 získal na Ústave hudobnej vedy SAV a Filozofickej fakulte Univerzity Komenského v Bratislave dizertačnou prácou *Viola da gamba v kantátach Johanna Sebastiana Bacha* doktorát. V roku 2008 sa habilitoval prácou *Komorná tvorba Mikuláša Moyzesa* na Pedagogickej fakulte Ostravskej univerzity. Do roku 2010 bol docentom na Katedre hudby  FHPV. Od roku 2010 na Katedre hudby Inštitútu hudobného a výtvarného umenia Filozofickej fakulty Prešovskej univerzity. Založil a v období 20042017 organizoval festival Akademické komorné koncerty. Bol členom Slovenskej muzikologickej asociácie, od roku 2003 aj členom jej predsedníctva.

Jeho manželkou bola muzikologička a pedagogička Irena Medňanská. Spoločne boli považovaní za hudobnú dušu Prešovskej univerzity.

## Dielo
Je autorom „cca 50 kompozícií“.

## Ocenenie
* Cena Jozefa Kresánka (2009) „významnú vedeckú, kriticko-publicistickú, pedagogickú, organizačnú a interpretačnú činnosť, s prihliadnutím na knižné publikácie Passiones Bachianae (Prešov 2007) a Komorná tvorba Mikuláša Moyzesa (Prešov 2008)“

## Referencie

## Externé odkazy
* Karol Medňanský na webe Hudobného centra
* Zoznam diel Karola Medňanského v súbornom katalógu Slovenskej národnej knižnice

Kategória:Osobnosti z Prievidze
Kategória:Slovenskí hudobní pedagógovia
Kategória:Slovenskí hudobní skladatelia
Kategória:Slovenskí dirigenti
Kategória:Slovenskí violončelisti
Kategória:Slovenskí vysokoškolskí pedagógovia
Kategória:Absolventi konzervatórií na Slovensku
Kategória:Absolventi Vysokej hudobnej školy Franza Liszta Weimar
Kategória:Absolventi Filozofickej fakulty Univerzity Komenského v Bratislave
Kategória:Vyučujúci na Fakulte humanitných a prírodných vied Prešovskej univerzity v Prešove
Kategória:Vyučujúci na Filozofickej fakulte Prešovskej univerzity v Prešove